《记六月二十日湖上所见》
宋代·喻良能

羽客相携六一泉，炎歊立变晓凉天。
陈朝古桧参天瘦，和靖孤坟傍竹偏。
却向苏堤剥新芡，更寻萧寺听寒蝉。
长吟小醉归来晚，足底清风似欲仙。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。